บิ๊กEARTHยาหอม ฐานะพร้อมปันผล
บิ๊ก EARTH มั่นใจผลงานปี 2555 เป็นบวกล้างขาดทุนสะสมเกลี้ยง โชว์ศักยภาพพร้อมปันผลได้ ยกเป็นหุ้นลงทุนระยะยาว
4 ม.ค. 2555

บิ๊ก EARTH มั่นใจผลงานปี 2555 เป็นบวกล้างขาดทุนสะสมเกลี้ยง โชว์ศักยภาพพร้อมปันผลได้ ยกเป็นหุ้นลงทุนระยะยาว
นายขจรพงศ์ คำดี กรรมการผู้จัดการ บริษัท เอ็นเนอร์ยี่ เอิร์ธ (EARTH) เปิดเผยว่า ผลดำเนินงาน 9 เดือนที่ผ่านมามีกำไรสุทธิ 267 ล้านบาท สามารถล้างขาดทุนสะสมเดิมที่มีอยู่ 240 ล้านบาทหมด จะเหลือกำไรสะสมส่วนเกินกว่า 10 ล้านบาท หากรวมกำไรไตรมาส 4 มีศักยภาพด้านการเงินดีขึ้น สามารถจ่ายเงินปันผลให้กับผู้ถือหุ้นได้ โดยมีนโยบายจ่ายปันผล 40% ของกำไรสุทธิ
นอกจากนี้ ผลดำเนินงานปี 2555 จะมีรายได้มากขึ้น จากเหมืองถ่านหินขุดได้มากขึ้นอีก 2 ล้านตัน รวมของเดิมเป็น 3.2 ล้านตัน ราคาเฉลี่ยต่อตัน 65-70 เหรียญสหรัฐ อีกทั้งอยู่ระหว่างดำเนินการหาซื้อเหมืองถ่านหินแห่งใหม่ในอินโดนีเซียรองรับสัญญาซื้อขายถ่านหินให้กับโรงไฟฟ้าที่ประเทศอินเดียจำนวน 8.5 ล้านตัน ในอีก 3 ปีข้างหน้าจากนี้
กรรมการผู้จัดการ EARTH กล่าวอีกว่า การปิดสมุดทะเบียนผู้ถือหุ้นล่าสุดวันที่ 20 ธ.ค. 2554 พบว่ามีจำนวนผู้ถือหุ้นทั้งหมด 5,100 คน เพิ่มขึ้นจากเดิมที่มีอยู่ 1,800 คน และพบว่ามีนักลงทุนรายบุคคลที่เป็นรายใหญ่ถือหุ้นมากกว่า 100 ล้านบาท
“จำนวนนักลงทุนและมูลค่าการลงทุนหุ้นที่เพิ่มขึ้นแสดงให้เห็นว่ามีนักลงทุนให้ความสนใจหุ้น EARTH มากขึ้น หากดูผลประกอบการที่เติบโตขึ้นต่อเนื่อง หุ้น EARTH น่าจะเป็นหุ้นที่เหมาะสำหรับลงทุนระยะยาวจากเหตุผลเป็นธุรกิจพลังงานที่มีการใช้ต่อเนื่อง ทดแทนต้นทุนเชื้อเพลิงเหลว (ก๊าซ) ที่มีราคาสูงกว่า รวมทั้งต่างประเทศใช้พลังงานถ่านหินผลิตไฟฟ้าทดแทนพลังงานไฟฟ้าจากนิวเคลียร์” ผู้บริหาร กล่าว